Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 337/13/2202	Galanta, 27.9.2013
EEČ : 2-17-305-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
hoci mu zo Zákona o rodine a rozsudku Okresného súdu v Galante sp. zn. 25P/26/2012-60 zo dňa 14. 01. 2013, právoplatného dňom 16. 02. 2013 a rozsudku Okresného súdu v Galante č. k. 17C/106/2006-19 zo dňa 11. 08. 2006 vyplýva povinnosť prispievať na výživu svojej dcéry XXXXX sumou vo výške 132,- Eur vždy do 15. dňa toho ktorého mesiaca vopred k rukám matky XXXXX, nar. XXXXX trvale bytom XXXXX, XXXXX si svoju vyživovaciu povinnosť riadne a pravidelne neplnil v období od mesiaca január 2013 až doposiaľ, pričom v mesiaci január uhradil sumu vo výške 132,- Eur, v mesiaci máj uhradil sumu vo výške 132,- Eur, čím mu vznikol neplnením si vyživovacej povinnosti dlh v celkovej výške 924,- Eur, 

lebo zanikla trestnosť činu

Odôvodnenie:
Poverený príslušník Obvodného oddelenia PZ Šaľa sp. zn. ORP-246/SA-SA-2013 zo dňa 09. 07. 2013 začal podľa § 199 ods. 1 Trestného poriadku trestné stíhanie a zároveň podľa § 206 ods. 1 Trestného poriadku vzniesol obvinenie XXXXX za prečin zanedbania povinnej výživy podľa § 207 ods. 1 Trestného zákona, ktorého sa mal obvinený dopustiť na tom skutkovom základe, ako je uvedené vo výrokovej časti tohto uznesenia.

Dôkazmi zadováženými v priebehu prípravného konania bolo preukázané spáchanie skutku, a to jednak priznaním sa samotného obvineného, výpoveďou matky maloletého dieťaťa XXXXX, ako aj listinnými dôkazmi.  

 Z podaného trestného oznámenia zo dňa 16. 05. 2013, ako aj z výsluchu oznamovateľky XXXXX v procesnom postavení svedka - poškodenej vyplýva, že obvinený si neplnil svoju vyživovaciu povinnosť na svoju maloletú dcéru XXXXX od mesiaca január 2013 až doposiaľ, hoci bol k plneniu svojej vyživovacej povinnosti zaviazaný rozsudkom Okresného súdu Galanta č. k. 17C/106/2006-19 zo dňa           11. augusta 2006 a následne rozsudkom Okresného súdu Galanta č. k. 25P/26/2012-60 zo dňa  14. januára 2013 s právoplatnosťou zo dňa 31. 01. 2013 a to mesačne sumou 132,- Eur vždy do 15. dňa toho ktorého mesiaca vopred k rukám matky. Celková suma zaostalého výživného za uvedené obdobie je teda 924,- Eur. 

Obvinený XXXXX vo svojej výpovedi zo dňa 20. 08. 2013 uviedol, že si je vedomý svojej vyživovacej povinnosti a vie, že má zaostalosť na výživnom voči svojej dcére. Zároveň obvinený pri svojom výsluchu uviedol, že svoj dlh na výživnom vo výške 924,- Eur uhradil dňa 20. 08. 2013 o čom poverenému príslušníkovi PZ predložil potvrdenie.

Dňa 03. 09. 2013 bola vypočutá poškodená XXXXX, ktorá potvrdila, že obvinený svoju zaostalosť na výživnom vo výške 924,- Eur dňa 20. 08. 2013 uhradil a v súčasnosti jej nedlží žiadnu čiastku.

Podľa § 215 odsek 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 odsek 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
  
Z uvedených skutočností teda vyplýva, že obvinený svojím konaním splnil podmienky  uvedené v ustanovení § 86 odsek 1 písm. a) Trestného zákona o účinnej ľútosti pri trestnom čine zanedbania povinnej výživy podľa § 207 Trestného zákona.

Z vyššie uvedených dôvodov som preto rozhodla tak, ako je to uvedené vo výrokovej často tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Hajnalka Lelkesová
prokurátorka